CELEX: 32011D0262
Language: lt
Date: 2011-04-27 00:00:00
Title: 2011/262/ES: 2011 m. balandžio 27 d. Komisijos įgyvendinimo sprendimas dėl propizochloro neįtraukimo į Tarybos direktyvos 91/414/EEB I priedą ir kuriuo iš dalies keičiamas Komisijos sprendimas 2008/941/EB (pranešta dokumentu Nr. C(2011) 2726)  Tekstas svarbus EEE

30.4.2011   
            
            
               LT
            
            
               Europos Sąjungos oficialusis leidinys
            
            
               L 111/19
            
         KOMISIJOS ĮGYVENDINIMO SPRENDIMAS
   2011 m. balandžio 27 d.
   dėl propizochloro neįtraukimo į Tarybos direktyvos 91/414/EEB I priedą ir kuriuo iš dalies keičiamas Komisijos sprendimas 2008/941/EB
   (pranešta dokumentu Nr. C(2011) 2726)
   (Tekstas svarbus EEE)
   (2011/262/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
   kadangi:
   
               (1)
            
            
               Komisijos reglamentuose (EB) Nr. 1112/2002 (2) ir (EB) Nr. 2229/2004 (3) nustatytos išsamios Direktyvos 91/414/EEB 8 straipsnio 2 dalyje nurodytos darbo programos ketvirtojo etapo įgyvendinimo taisyklės ir nustatytas veikliųjų medžiagų, kurias reikia įvertinti, kad būtų galima jas įtraukti į Direktyvos 91/414/EEB I priedą, sąrašas. Tame sąraše buvo propizochloras;
            
         
               (2)
            
            
               vadovaudamasis Reglamento (EB) Nr. 2229/2004 24e straipsniu pranešėjas per du mėnesius nuo vertinimo ataskaitos projekto gavimo atsisakė palaikyti siūlymą įtraukti tą veikliąją medžiagą į Direktyvos 91/414/EEB I priedą. Todėl 2008 m. gruodžio 8 d. buvo priimtas Komisijos sprendimas 2008/941/EB dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra tų medžiagų, registracijos panaikinimo (4), kuriuo propizochloras neįtrauktas į minėtą priedą;
            
         
               (3)
            
            
               vadovaudamasis Direktyvos 91/414/EEB 6 straipsnio 2 dalimi pirminis pranešėjas (toliau – pareiškėjas) pateikė naują paraišką prašydamas taikyti skubos tvarką, nustatytą 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (5), 14–19 straipsniuose.
            
         
               (4)
            
            
               paraiška pateikta Vengrijai, kuri Reglamentu (EB) Nr. 2229/2004 paskirta ataskaitą rengiančia valstybe nare. Nustatytų skubos tvarkos terminų buvo laikytasi. Veikliosios medžiagos specifikacija ir nurodytos paskirtys yra tokios pat, kaip ir Sprendime 2008/941/EB. Paraiška taip pat atitinka kitus Reglamento (EB) Nr. 33/2008 15 straipsnyje nustatytus turinio ir tvarkos reikalavimus;
            
         
               (5)
            
            
               Vengrija įvertino pareiškėjo pateiktus papildomus duomenis ir parengė papildomą ataskaitą. 2009 m. lapkričio 30 d. ji pateikė šią ataskaitą Europos maisto saugos tarnybai (toliau – tarnyba) ir Komisijai. Tarnyba perdavė papildomą ataskaitą kitoms valstybėms narėms ir pareiškėjui, kad jie pateiktų pastabų, o gautas pastabas persiuntė Komisijai. Vadovaudamasi Reglamento (EB) Nr. 33/2008 20 straipsnio 1 dalimi ir Komisijos prašymu, 2010 m. rugsėjo 9 d. tarnyba, remdamasi pagal Reglamentą (EB) Nr. 33/2008 pateiktais duomenimis, Komisijai pateikė savo išvadas dėl propizochloro (6). Vertinimo ataskaitos projektą, papildomą ataskaitą ir tarnybos išvadas valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2011 m. kovo 24 d. pateikė kaip Komisijos propizochloro peržiūros ataskaitą;
            
         
               (6)
            
            
               vertinant šią veikliąją medžiagą, nustatyta keletas susirūpinimą keliančių problemų. Visų pirma, kadangi trūko keleto metabolitų (M2 (7), M7 (8), M12 (9), M14 (10), M17 (11), M20 (12), M22 (13), M35 (14)) toksikologiniu požiūriu svarbių duomenų, buvo neįmanoma atlikti patikimo rizikos vartotojams vertinimo ir galutinai nustatyti propizochloro ir jo metabolitų likučių apibrėžties. Be to, keleto metabolitų (M1 (15), M2, M5 (16), M7 ir M9 (17)), kurių svarba toksikologiniu ir ekotoksikologiniu požiūriu yra nenustatyta, ir kurių didžiausia leidžiamoji koncentracija didesnė nei 0,1 μg/l, kaip nurodyta 1998 m. lapkričio 3 d. Tarybos direktyvoje 98/83/EB dėl žmonėms vartoti skirto vandens kokybės (18), kenksmingo poveikio požeminiam vandeniui tam tikrais įsiskverbimo į požeminį vandenį atvejais atmesti negalima. Galiausiai, nepakako turimų duomenų, kad būtų galima padaryti galutines išvadas dėl pagrindinio dirvos metabolito M9 poveikio dirvai, nuosėdoms ir požeminiam vandeniui, ir baigti rengti rizikos vandens organizmams vertinimą;
            
         
               (7)
            
            
               Komisija pasiūlė pareiškėjui pateikti pastabų dėl minėtos bendros peržiūros išvadų. Be to, pagal Reglamento (EB) Nr. 33/2008 21 straipsnio 1 dalį Komisija paragino pareiškėją pateikti pastabų dėl peržiūros ataskaitos projekto. Pareiškėjas pateikė savo pastabas ir jos buvo atidžiai išnagrinėtos.
            
         
               (8)
            
            
               tačiau nepaisant pareiškėjo argumentų nustatyta, kad minėtosios problemos negali būti išspręstos, o remiantis pagal Reglamentą (EB) Nr. 33/2008 pateikta informacija atliktas ir per tarnybos posėdžius apsvarstytas vertinimas neparodė, jog galima tikėtis, kad augalų apsaugos produktai, kuriuose yra propizochloro, siūlomomis naudojimo sąlygomis iš esmės atitiktų Direktyvos 91/414/EEB 5 straipsnio 1 dalies a ir b punktuose nustatytus reikalavimus;
            
         
               (9)
            
            
               todėl propizochloras neturėtų būti įtrauktas į Direktyvos 91/414/EEB I priedą;
            
         
               (10)
            
            
               šiuo sprendimu neapribojama galimybė teikti kitas paraiškas dėl propizochloro pagal Direktyvos 91/414/EEB 6 straipsnio 2 dalį ir Reglamento (EB) Nr. 33/2008 II skyrių;
            
         
               (11)
            
            
               aiškumo sumetimais propizochloro įrašas Sprendimo 2008/941/EB priede turėtų būti išbrauktas;
            
         
               (12)
            
            
               todėl tikslinga Sprendimą 2008/941/EB atitinkamai iš dalies pakeisti;
            
         
               (13)
            
            
               šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Veiklioji medžiaga propizochloras nėra įtraukiama į Direktyvos 91/414/EEB I priedą.
   2 straipsnis
   Valstybės narės užtikrina, kad:
   
               a)
            
            
               augalų apsaugos produktų, kurių sudėtyje yra propizochloro, registracija būtų panaikinta iki 2011 m. spalio 27 d.;
            
         
               b)
            
            
               nuo šio sprendimo paskelbimo dienos augalų apsaugos produktai, kurių sudėtyje yra propizochloro, nebūtų registruojami arba perregistruojami.
            
         3 straipsnis
   Valstybių narių suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kuo trumpesnis ir baigiasi ne vėliau kaip 2012 m. spalio 27 d.
   4 straipsnis
   Sprendimo 2008/941/EB priede propizochloro įrašas išbraukiamas.
   5 straipsnis
   Šis sprendimas skirtas valstybėms narėms.
   
      Priimta Briuselyje 2011 m. balandžio 27 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 230, 1991 8 19, p. 1.
   
      (2)  OL L 168, 2002 6 27, p. 14.
   
      (3)  OL L 379, 2004 12 24, p. 13.
   
      (4)  OL L 335, 2008 12 13, p. 91.
   
      (5)  OL L 15, 2008 1 18, p. 5.
   
      (6)  Europos maisto saugos tarnyba. „Bendros peržiūros išvados dėl veikliosios medžiagos pesticido propizochloro keliamos rizikos vertinimo“. EMST leidinys (2010 m.); 8(9):1769. [60psl].doi:10.2903/j.efsa.2010.1769. Pateikta www.efsa.europa.eu.
   
      (7)  2-[(2-etil-6-metilfenil) (izopropoksimetil)amino]-2-oksoetano sulfonrūgštis.
   
      (8)  ({2-[(2-etil-6-metilfenil) (izopropoksimetil)amino]-2-oksoetil}sulfinil) acto rūgštis.
   
      (9)  Nenustatytas junginys kukurūzų pašare ir saulėgrąžų sėklose.
   
      (10)  3-({2-[(2-etil-6-metilfenil)amino]-2-oksoetil}sulfinil)-2-hidroksipropano rūgštis.
   
      (11)  N-(2-etil-6-metilfenil)-2-(heksopiransiloksi)-N-[(propan-2-iloksi)metil]acetamidas.
   
      (12)  Metil3-[(2-{(2-etil-6-metilfenil)[(propan-2-iloksi)metil]amino}-2-oksoetil)sulfinil]-2-hidroksipropanoatas.
   
      (13)  Nenustatytas junginys kukurūzų grūduose, cukrinių runkelių šaknyse ir saulėgrąžų sėklose.
   
      (14)  Nenustatytas junginys saulėgrąžų sėklose.
   
      (15)  2-[(2-etil-6-metilfenil)amino]-2-oksoetano sulfonrūgštis.
   
      (16)  N-(2-etil-6-metilfenil)-2-hidroksi-N-(izopropoksimetil)acetamidas.
   
      (17)  N-(2-etil-6-metilfenil)-N-(izopropoksimetil)-2-(merkapto) acetamido dimeras.
   
      (18)  OL L 330, 1998 12 5, p. 32.